ايهاب المالكي
احبك يا ابو فاضل موقف وروح
احب بيك الجروح الترفض تهيد
احب ايدك بلحظه شمرت الماي
واحس لوحات صبرك بيها تجريد
احب وگفت ضميرك والسهم جاي
احب هذا التزامك بالمواعيد
عشت كل عمري اشوفك عالنهر شاب
هو انت ابو فاضل يا مواليد
اشوفك عالنهر بس انت عطشان
رمضان امنياتك والنهر عيد
يا لمطلع قيم من فكره الماي
كأنك بالمواقف گاعد اتصيد
من الماي استشفينه الوفه البيك
ومن بعدك عرفنه الماي شيفيد
على حافر جوادك يصعد الروح
يتشلبك جربتك مدري شيريد
وتمد ايدك عطف لكن عطش لا
لا انت ابو فاضل ابن اجاويد
الك لو لشمس ذاك الهوه الحار
منو بيكم بجرحه احرورته تزيد
ادخل باسمك احتار اطلع منين
طرق ممشى امنياتك بيها تعقيد
الله ياابو فاضل وانت مجروح
جنت واگف بطولك عالنهر حيد
لهسه الماي من انجيب طاريك
تتبريد اجروفه وروجته تبيد
سرايه اتجر سرايه تموت جواك
اثاري الموت ياعباس تعويد
احب ثنيت ركبتك وانت عالماي
من گلك اشربني وگتله مااريد
احبك وانت بالطف ماردت خال
احبك وانت تشطب عالتقاليد
احب ثلثينك الطلعن عالحسين
واحس بخوتك عباس تجديد
احبك ياابو فاضل احبك ياابو فاضل
احبك ياابو فاضل حب معنات
مثل حب المنابر للرواديد!